નોટબંધી અને જીએસટી જેવા મોદી સરકારના આકરા નિર્ણય પછી અર્થતંત્ર મંદીના ગર્તામાં ધકેલાયું હતું. પણ હવે ઈકોનોમી યોગ્ય ટ્રેક પર જઈ રહી હોવાનું દેખાઈ રહ્યું છે. કેમ કે નાણાકીય વર્ષ 2017-18ના ચોથા કવાર્ટરમાં જીડીપી ગ્રોથ વધીને 7.7 ટકા આવ્યો છે. જે અર્થતંત્ર માટે આનંદના સમાચાર છે, અને મોદી સરકાર માટે પણ ખુશીના સમાચાર તો છે જ. વિપક્ષોએ નોટબંધી અને જીએસટી મામલે મોદી સરકાર પર ખુબ માછલા ધોયા હતા, વિવિધ રાજ્યની વિધાનસભાની ચૂંટણીમાં કોંગ્રેસ અને અન્ય પક્ષોએ જીએસટી અને નોટબંધીનો ભારે અપ્રચાર કર્યો હતો, પણ મોદી સરકાર હવે સફળ થઈ છે. જીડીપી ગ્રોથનો આંક અનુમાન કરતા પણ વધારે ઊંચો આવ્યો છે. રૉયટર્સનો પોલ હતો કે ચોથા કવાર્ટરમાં જીડીપી ગ્રોથ રેટ 7.3 ટકા આવશે, પણ તે અનુમાન કરતા પણ જીડીપી વધીને 7.7 ટકા રહ્યો છે. તે દર્શાવે છે કે કેન્દ્ર સરકાર રાઈટ ટ્રેક પર જઈ રહી છે. જીએસટીની રેવન્યૂ પણ વધીને આવી છે. પણ ફિસ્કલ ડેફિસીટ વધી છે, તે ચિંતાનો વિષય છે. જે મામલે સરકારે તાત્કાલિક યોગ્ય પગલા ભરવા જોઈએ. ફિસ્કલ ડેફિસીટ કાબુમાં રહેશે કે અનુમાન મુજબ રહેશે તો ઈકોનોમીની તમામ પરિસ્થિતી થાળે પડી જશે.